Pia Adelsteen (DF), 2011-11-17:
Jeg vil også godt starte med at rose lovforslaget.
Netop beslutningsforslaget og denne høring gjorde jo, at den tidligere justitsminister, hr. Lars Barfoed, indkaldte til møde, og der var vi alle – tror jeg – enige om, at der altså skal gøres noget ved det her problem.
Derfor kan jeg også varmt støtte op om forslaget.
Jeg har nogle ting, som jeg synes man måske kunne forbedre, lidt som det, som Venstres ordfører, hr. Karsten Lauritzen, sagde, som også havde nogle småting, men det er små ting, som man måske kan gøre en lille smule bedre.
Der står flere steder i lovforslaget – og det skal vi selvfølgelig lige have tjekket under udvalgsbehandlingen – at man skal sikre en hurtig og effektiv behandling, f.eks. af stalkingsagerne.
Så det kunne man måske præcisere en lille smule, sådan at man sagde, at der skal være en fast tidsgrænse for, hvor hurtigt sådan noget skal behandles, hvis det er muligt.
Så er der nogle steder, hvor man oplever, at stalkere har forfulgt to, måske tre, forskellige kvinder og har haft tilhold i forhold til det her, og man ligesom ved, at vedkommende er en type, som bare fortsætter med et nyt offer.
Her kunne det være formålstjenligt at kunne gå ind i de her lidt grove sager, som jeg synes det er, når nogen vedvarende stalker, og sige, at så skal man altså kunne skride til handling og til en sigtelse forholdsvis hurtigt.
Om det kan lade sig gøre, ved jeg ikke, men jeg kunne godt tænke mig, at man så på det, og det må vi selvfølgelig spørge ind til i udvalgsbehandlingen.
Derudover er der noget om strafferammen og behandlingen, og der synes jeg også vi skal se lidt på strafferammen.
Der har tidligere været nævnt noget af andre ordførere omkring bødestraffen.
Jeg er ikke helt sikker på, at bødestraf nødvendigvis virker.
Nu skal vi se, der er også blevet stillet forslag om, at vi får at vide, hvordan bøderne er, og hvor høje de er osv.
Men bødestraf behøver ikke nødvendigvis at virke, og jeg mener i hvert fald, at strafferammen også skal måles på den chikane, man udøver.
For der er altså nogle, der bliver stalket i flere år, og deres liv går faktisk totalt i stå, og de er psykisk mærket af det, men stalkeren ender så måske med at få en bødestraf.
Det forhold synes jeg ikke hænger sammen, og det vil jeg i hvert fald også meget, meget gerne se på.
Så er der den sidste ting, som jeg synes det er vigtigt at få set på, og det er i forhold til bortvisning, hvor der er børn involveret.
For det er jo sådan, at vi også har en forældremyndighedslov, hvor man rent faktisk kan blive dømt ved skilsmisse, ved at man går fra hinanden osv., og her kan man faktisk blive dømt til at få fælles forældremyndighed.
Selv om den ene har chikaneret eller generet den anden groft og stalker den anden, skal man, fordi man har fælles forældremyndighed, så stadig væk have en eller anden form for kontakt i forhold til barnet.
Der synes jeg det kunne være godt, hvis man i hvert fald fik en tredjepart ind i de få sager, der måtte være omkring det her, og sagde, at der giver det ikke mening.
Manden har måske slået konen, men man har et fælles barn, og man har fælles forældremyndighed, og man skal så stadig væk mødes og tale om barnet, og der må en tredjepart ind at se på det.
Det er, vil jeg sige, som udgangspunkt nogle småjusteringer, men noget, jeg synes man skal tage op i forbindelse med behandlingen af det her ganske glimrende lovforslag, som vi også støtter i Dansk Folkeparti.